WTI ยืนเหนือ 76 เหรียญ หลัง EIA เผยสต็อกน้ำมันลดลงมาก
น้ำมันดิบ WTI ยืนเหนือ 76 เหรียญ หลัง EIA เผยสต็อกน้ำมันดิบสหรัฐลดลง 5.1 ล้านบาร์เรลในสัปดาห์ที่แล้ว ขณะที่นักวิเคราะห์คาดลดลงเพียง 2.3 ล้านบาร์เรล
น้ำมันดิบ WTI ยืนเหนือ 76 เหรียญ หลัง EIA เผยสต็อกน้ำมันลดลง 5.1 ล้านบาร์เรลในสัปดาห์ก่อน
26 เม.ย. 2566

ผู้สื่อข่าวรายงานว่า สัญญาน้ำมันดิบ WTI ลดช่วงลบในวันนี้(26เม.ย.) หลังสหรัฐเปิดเผยสต็อกน้ำมันดิบลดลงมากกว่าคาดในสัปดาห์ที่แล้ว โดย ณ เวลา 22.02 น.ตามเวลาไทย สัญญาน้ำมันดิบเวสต์เท็กซัส (WTI) ส่งมอบเดือนมิ.ย. ซึ่งมีการซื้อขายที่ตลาด NYMEX ลบ 0.71 ดอลลาร์ หรือ 0.92% สู่ระดับ 76.33 ดอลลาร์/บาร์เรล
โดยสำนักงานสารสนเทศด้านการพลังงานของรัฐบาลสหรัฐ (EIA) เปิดเผยว่า สต็อกน้ำมันดิบสหรัฐลดลง 5.1 ล้านบาร์เรลในสัปดาห์ที่แล้ว ขณะที่นักวิเคราะห์คาดว่าลดลงเพียง 2.3 ล้านบาร์เรล
ด้านราคาน้ำมันดิ่งลงกว่า 1% ใกล้หลุดระดับ 76 ดอลลาร์ในช่วงแรก ท่ามกลางความวิตกเกี่ยวกับการเกิดภาวะเศรษฐกิจถดถอยในสหรัฐ ซึ่งจะกระทบต่อความต้องการใช้น้ำมัน
ธนาคารกลางสหรัฐ (เฟด) สาขาดัลลัส เปิดเผยผลสำรวจระบุว่า ดัชนีชี้วัดกิจกรรมในภาคการผลิตของรัฐเท็กซัสปรับตัวลงสู่ระดับ -23.4 ในเดือนเม.ย. ซึ่งเป็นระดับต่ำสุดนับตั้งแต่เดือนก.ค.2565 และต่ำกว่าที่นักวิเคราะห์คาดการณ์ที่ระดับ -11.0 จากระดับ -15.7 ในเดือนมี.ค.
ดัชนียังคงมีค่าเป็นลบ ซึ่งบ่งชี้ถึงภาวะหดตัวของภาคการผลิตในเท็กซัส ขณะที่หดตัวเป็นเดือนที่ 12 ติดต่อกัน โดยได้รับผลกระทบจากการลดลงของคำสั่งซื้อใหม่และการจ้างงาน ขณะที่ภาคธุรกิจยังคงขาดความเชื่อมั่นในช่วง 6 เดือนข้างหน้า
นอกจากนี้ ตลาดคาดการณ์ว่า ธนาคารกลางสหรัฐ (เฟด) ธนาคารกลางอังกฤษ (BoE) และธนาคารกลางยุโรป (ECB) จะปรับขึ้นอัตราดอกเบี้ยในการประชุมเดือนพ.ค. ซึ่งจะเป็นปัจจัยกดดันเศรษฐกิจโลก